VŠEOBECNÉ ZMLUVNÉ PODMIENKY

PRE NÁKUPY USKUTOČŇOVANÉ SPOLOČNOSŤOU MH Teplárenský holding, a.s.

VERZIA 1/2022

1. **PÔSOBNOSŤ**
	1. Tieto všeobecné zmluvné podmienky („**Podmienky**“) sa vzťahujú na všetky nákupy uskutočnené spoločnosťou MH Teplárenský holding, a.s. Turbínová 3, Bratislava, 831 04, IČO 36 211 541 , DIČ 2020048580, IČ DPH SK 2020048580, zapísanej v Obchodnom registri Okresného súdu Bratislava I, oddiel: Sa, vložka č. 7386/B („**Odberateľ**“) od dodávateľa uvedeného v objednávke („**Dodávateľ**“) (Odberateľ a Dodávateľ spolu aj „**Zmluvné strany**“) pre pomôcky, zariadenia, suroviny alebo iné rozličné tovary alebo diela, práce, služby alebo iné činnosti (jednotlivo alebo spolu aj „**Dodávka**“).
	2. Tieto Podmienky tvoria jedinú dohodu aplikovateľnú na všetky nákupy Dodávky Odberateľom a výslovne vylučujú aplikovateľnosť všeobecných podmienok Dodávateľa pre predaj alebo poskytovanie služieb.
	3. Dodávateľ písomne potvrdí prijatie objednávky Odberateľa vrátane Podmienok do dvoch pracovných dní od doručenia objednávky. Za prijatie objednávky a týchto Podmienok sa považuje aj začatie plnenia Dodávky podľa objednávky a v súlade s ňou. Odberateľ je oprávnený v každom prípade žiadať od Dodávateľa potvrdenie prijatia objednávky v listinnej forme. Prijatie objednávky a týchto Podmienok je pre Dodávateľa záväzné („**Zmluva**“). V opačnom prípade objednávka zaniká.
	4. Podmienky tvoria neoddeliteľnú súčasť Zmluvy. Ustanovenia akýchkoľvek písomných zmlúv (aj vo forme písomnej objednávky a jej akceptácie) uzatvorených medzi Zmluvnými stranami majú prednosť pred ustanoveniami Podmienok v tých častiach, v ktorých výslovne upravujú práva a povinnosti Zmluvných strán odlišne.
2. **SÚLAD**
	1. Dodávka musí byť v súlade s (a) požiadavkami a všetkými nákresmi a špecifikáciami pripojenými k objednávke alebo poskytnutými Odberateľom Dodávateľovi neskôr; (b) príslušnými právnymi predpismi a technickými normami (aj nezáväznými) platnými v Európskej únii a jej členských štátoch, ako aj v krajine výroby a predaja/určenia (ak je určená na použitie v tretej krajine) („**Územie**“); (c) medzinárodnými a národnými štandardmi a riadnou výrobnou praxou; a (d) potrebami Odberateľa, ktoré sú Dodávateľovi známe alebo mu musia byť známe.
	2. Dodávateľ garantuje, že Dodávka je vyrobená, označená a balená bez ujmy na akékoľvek patenty, obchodné známky a iné práva duševného (vrátane priemyselného) vlastníctva tretích strán a že Dodávka môže byť používaná Odberateľom na Území bez akýchkoľvek obmedzení.
	3. Dodávka musí byť riadne zabalená, označená štítkom v súlade so špecifikáciou Odberateľa a normami a štandardmi platnými na Území a sprevádzaná príslušnou dokumentáciou (článok 4 Podmienok). Balenie musí byť prispôsobené typu príslušnej Dodávky, spôsobu jej prepravy a spôsobu, ktorým bude skladovaná, a to za účelom dodať ju v bezchybnom stave. Každý zabalený kus musí zvonku čitateľne uvádzať číslo objednávky, sériové číslo, obsah Dodávky (druh a kvantita, hrubá a čistá váha), presné mená a adresy odosielateľa a prijímateľa a poznámku o nebezpečných látkach.
3. **VYHLÁSENIA**
	1. V prípade, že súčasťou Dodávky je aj dodanie tovaru Dodávateľom Odberateľovi, Dodávateľ vyhlasuje, že má potrebné vedomosti, aby mohol vykonať všetky nasledujúce vyhlásenia, a berie na vedomie, že pravdivosť a úplnosť každého z týchto vyhlásení je rozhodujúcou skutočnosťou pre Odberateľa pri uzatváraní Zmluvy.
	2. Dodávateľ vyhlasuje a zaručuje Odberateľovi, že (a) je výlučným vlastníkom tovaru, ktorý je súčasťou Dodávky, bez obmedzenia iným zmluvným vzťahom alebo dohodou s treťou osobou, či už písomnou alebo ústnou, ktorá by mohla akýmkoľvek spôsobom ovplyvniť vlastnícke právo, budúcu držbu a užívanie alebo budúcu dispozíciu s nim, a že neprebiehajú a ani nemá vedomosť o tom, že by mohli prebiehať akékoľvek súdne alebo iné konania, ktoré by mohli mať takéto alebo obdobné následky; (b) tovar nie je zaťažený žiadnymi právami tretích osôb, najmä záložným právom, nájomným vzťahom, predkupným právom alebo inými zabezpečovacími záväzkami, ani vecnými bremenami; (c) Odberateľa písomne oboznámil so všetkými právnymi vzťahmi týkajúcimi sa tovaru, že všetky tieto vzťahy pravdivo, úplne a presne opísal a že neexistujú žiadne iné právne vzťahy k tovaru, s ktorými písomne neoboznámil Odberateľa; (d) následne po prijatí objednávky sa zdrží akéhokoľvek konania, ktoré by prekážalo alebo bránilo prevodu tovaru na Odberateľa, a zaväzuje sa konať tak, aby mohol splniť svoje povinnosti podľa Zmluvy; a (e) mu nie sú známe žiadne také vady tovaru, na ktoré by mal Odberateľa osobitne upozorniť.
	3. Dodávateľ vyhlasuje, že v súvislosti s plnením Dodávky disponuje všetkými potrebnými povoleniami.
	4. Dodávateľ berie na vedomie, že vyhlásenia uvedené v odsekoch 3.2 a 3.3 tohto článku sú pre Odberateľa podstatnou skutočnosťou na uzatvorenie Zmluvy a v prípade, že sa v priebehu troch (3) rokov po uzatvorení Zmluvy ukáže nepravdivosť vyššie uvedených vyhlásení, bude to Odberateľa oprávňovať odstúpiť bez ďalšieho od Zmluvy.
4. **DOKUMENTÁCIA**
	1. Neoddeliteľnou súčasťou Dodávky je aj dodanie všetkých dokladov potrebných pre jej prevzatie a užívanie (napr. vyhlásenie o zhode, návod na používanie a obsluhu atď.). Dodávateľ musí písomne a konkrétne označiť Odberateľovi akékoľvek patentované alebo inak chránené komponenty Dodávky alebo procesy, pomôcky, stroje alebo zariadenia použité pre Dodávku. V prípade dodávky chemických látok alebo zmesí je Dodávateľ povinný predložiť Odberateľovi aktuálnu kartu bezpečnostných údajov v slovenskom jazyku.
	2. Pred zaslaním Dodávky a spolu s ňou je Dodávateľ povinný zabezpečiť Odberateľovi dostatočné písomné upozornenie (vrátane vhodného štítkovania a označenia na Dodávke, kontajneroch, balení a dopravných prostriedkoch použitých na prepravu) o akýchkoľvek nebezpečných látkach, znečisťujúcich látkach, ktoré sú zložkou alebo časťou Dodávky, spolu s takými manipulačnými pokynmi, ktoré sú potrebné na riadne informovanie Odberateľa a tretích osôb, vrátane dopravcov o starostlivosti, ktorá najlepšie zabráni vzniku prípadnej škody pri zaobchádzaní, preprave, spracovaní, používaní, recyklovaní a likvidácii Dodávky. Ustanovenia článku 2 ods. 2.2 Podmienok tým nie sú dotknuté.
	3. Na požiadanie Odberateľa je Dodávateľ povinný poskytnúť o Dodávke príslušné osvedčenie o krajine pôvodu a technickú dokumentáciu; bod 4.1 Podmienok týmto nie je dotknutý.
	4. Dodávateľ poskytuje dokumentáciu na vlastné náklady.
5. **DODANIE**
	1. Ak nie je výslovne špecifikované v Zmluve inak, dodacia podmienka je DDP (INCOTERMS® 2010) sídlo Odberateľa.
	2. Dodávateľ nie je oprávnený splniť Dodávku pred termínom plnenia uvedeným v Zmluve bez písomného schválenia Odberateľom.
	3. Dodávateľ je povinný dodať, resp. poskytnúť Dodávku Odberateľovi do dohodnutého miesta plnenia riadne a včas, na vlastné náklady a na vlastné nebezpečenstvo.
	4. Ak je predmetom Dodávky tovar, resp. iné veci, považuje sa Dodávka za riadne uskutočnenú momentom riadneho dodania tovaru, resp. iných vecí a všetkých dokladov potrebných na prevzatie a užívanie tovaru Odberateľom. Ak je predmetom Dodávky vykonanie diela, považuje sa tento záväzok za splnený momentom riadneho vykonania diela, t. j. dodaním, zmontovaním, uvedením do prevádzky, odskúšaním diela a dodaním všetkých potrebných dokladov potrebných na prevzatie a užívanie diela, t.j. bez vád. Ak je predmetom Dodávky uskutočnenie inej činnosti, je záväzok Dodávateľa splnený jeho riadnym vykonaním v súlade s podmienkami dohodnutými v Zmluve a podľa povahy činnosti aj dodaním hmotne zachyteného výsledku činnosti Odberateľovi spolu s dokladmi potrebnými na prevzatie a užívanie tohto výsledku činnosti.
	5. O riadnom splnení Dodávky spíšu Zmluvné strany písomný preberací protokol alebo dodací list.
	6. Dodávateľ bude okamžite informovať Odberateľa o okolnostiach, ktoré by mohli spôsobiť omeškanie s plnením Zmluvy. Omeškanie s plnením oprávňuje Odberateľa bez ďalšieho odstúpiť od Zmluvy.
	7. V prípade, že bude Zmluva ukončená z dôvodu jej porušenia Dodávateľom, Dodávateľ týmto oprávňuje Odberateľa uskutočniť alebo zabezpečiť uskutočnenie Dodávky, jej časti a údržby Dodávky. Dodávateľ bude povinný poskytnúť Odberateľovi všetky informácie nevyhnutné na výrobu pomôcok alebo zariadení. Dodávateľ zároveň udeľuje Odberateľovi bezplatnú licenciu na práva duševného vlastníctva za účelom uskutočnenia Dodávky pre Územie a na čas, na ktorý by sa licencia udelila, ak by Dodávku vykonal Dodávateľ.
	8. V prípade, že Dodávka vykazuje kvalitatívne alebo kvantitatívne nedostatky, nedostatky v dokumentácii alebo iné vady, nie je Odberateľ povinný Dodávku, ani akúkoľvek jej časť od Dodávateľa prevziať. Odberateľ nie je povinný prevziať ani tú časť Dodávky, ktorá je splnená riadne, najmä ak je čiastočné plnenie podľa úvahy Odberateľa pre neho nevhodné, odporuje to hospodárskemu účelu sledovanému Zmluvou alebo povahe záväzku. V prípade, ak Odberateľ Dodávku s vadami prevezme, Dodávka sa považuje za riadne splnenú uspokojením nárokov Odberateľa z vadného plnenia.
	9. V prípade, že sa Dodávateľ dostane do omeškania s riadnym plnením Dodávky, Odberateľ je oprávnený požadovať od Dodávateľa zmluvnú pokutu vo výške 0,05 % z celkovej ceny Dodávky za každý deň omeškania. To isté platí v prípade, že sa Dodávateľ dostane do omeškania s odstraňovaním vád a nedorobkov Dodávky.
6. **PREHLIADKA**
	1. Pokiaľ to rozumne prichádza do úvahy, Odberateľ je oprávnený kontrolovať Dodávku počas akéhokoľvek štádia jej výroby, konštrukcie, prípravy, dodania alebo ukončenia. Odberateľ má právo v rozumnom čase vstupovať do priestorov Dodávateľa za účelom overovania riadneho plnenia Zmluvy a Dodávateľ sa zaväzuje v priebehu takejto kontroly poskytovať Odberateľovi všetku požadovanú súčinnosť a dokumentáciu.
	2. Odberateľ uskutoční prehliadku Dodávky, ktorou je tovar, v primeranej lehote po jej dôjdení, a to najmä s ohľadom na povahu Dodávky a možnosti Odberateľa; v prípade Dodávky, ktorou je dielo, uskutoční Odberateľ prehliadku v dohodnutom čase, v súvislosti s odovzdaním a prevzatím Dodávky.
7. **NEBEZPEČENSTVO ŠKODY A VLASTNÍCTVO**
	1. Nebezpečenstvo škody na Dodávke a vlastnícke právo k Dodávke, ktorá je tovarom prechádza na Odberateľa skutočným prijatím Dodávky v mieste plnenia; v prípade, ak je predmetom Dodávky dielo, nadobúda Odberateľ vlastnícke právo jeho vykonávaním a nebezpečenstvo škody na Dodávke v takomto prípade prechádza na Odberateľa splnením Dodávky. Tým nie sú dotknuté ustanovenia odseku 7.2 tohto článku.
	2. Ak Odberateľ alebo tretia osoba za Odberateľa zaplatí alebo zaobstará akékoľvek veci na uskutočnenie Dodávky alebo v súvislosti so Zmluvou, tieto veci sa stanú vlastníctvom Odberateľa ihneď po zaplatení, resp. obstaraní a ostanú vo vlastníctve Odberateľa aj po ich odovzdaní Dodávateľovi za účelom plnenia Zmluvy. Dodávateľ bude znášať nebezpečenstvo vzniku škody na takýchto veciach a tieto veci (a) musia byť vždy riadne skladované a udržiavané Dodávateľom; (b) nesmú byť používané Dodávateľom na iný účel, než je plnenie Zmluvy; (c) budú sa považovať za samostatný predmet vlastníctva, nie za súčasť ani príslušenstvo; (d) musia byť viditeľne označené ako vlastníctvo Odberateľa; (e) nesmú byť zmiešané s inými vecami vo vlastníctve alebo užívaní Dodávateľa alebo tretej strany a (f) nesmú byť presunuté z priestorov Zmluvných strán bez predchádzajúceho písomného súhlasu Odberateľa.
8. **PODPORA**
	1. Dodávateľ sa zaväzuje, že položky Dodávky nakúpené podľa Zmluvy, vrátane čiastkových zostáv a náhradných dielov budú k dispozícii zo strany Dodávateľa Odberateľovi počas životnosti nakúpených položiek, najmenej však počas desiatich rokov odo dňa poslednej Dodávky podľa Zmluvy. Počas uvedenej doby Dodávateľ bude pokračovať v poskytovaní technickej podpory a služieb na rovnakej úrovni ako v čase trvania Zmluvy. V prípade, že Dodávateľ nepokračuje vo výrobe vyššie uvedených položiek, čiastkových zostáv alebo náhradných dielov alebo neposkytuje ich včas podľa požiadaviek Odberateľa, Dodávateľ je povinný sprístupniť Odberateľovi všetky nákresy, špecifikácie, dáta a know--how, ktoré umožnia a uľahčia Odberateľovi vyrábať alebo zabezpečiť výrobu a používanie uvedených položiek, čiastkových zostáv a náhradných dielov, a to na základe bezplatnej licencie, ktorá je týmto zo strany Dodávateľa Odberateľovi udelená.
9. **ZODPOVEDNOSŤ ZA VADY**
	1. Dodávateľ preberá záruku, že počas záručnej doby (a) Dodávka bude presne v súlade so všetkými špecifikáciami (článok 2 Podmienok); (b) Dodávka bude nová, najvyššej kvality a bezvadná v spracovaní a materiáli; (c) Odberateľ získa vlastnícke právo k Dodávke, neobmedzené žiadnymi záložnými právami, bremenami a skutočnými alebo uplatnenými porušeniami akýchkoľvek práv duševného vlastníctva a (d) Dodávka bude obchodovateľná, bezpečná a vhodná na Odberateľom zamýšľané účely, ktoré boli oznámené Dodávateľovi, resp. ktoré sú Dodávateľovi známe alebo mu musia byť známe. Ak Odberateľ schváli Dodávateľov dizajn, materiál, proces, nákres, špecifikácie a pod., toto nebude vysvetľované tak, že by to zbavovalo Dodávateľa povinnosti vždy zabezpečiť prísnu zhodu Dodávky so Zmluvou, a rovnako žiadne vzdanie sa nákresu alebo požiadavky na špecifikáciu pre jeden alebo viac predmetov zo strany Odberateľa nebude znamenať vzdanie sa takých požiadaviek ohľadne ostatných predmetov, ktoré majú byť dodané podľa Zmluvy, ibaže je to výslovne písomne uvedené Odberateľom. Záručná doba je 24 mesiacov počítaných odo dňa  riadneho splnenia Dodávky.
	2. V prípade vadnej Dodávky má Odberateľ práva vyplývajúce z Obchodného zákonníka, ktoré môžu byť vykonané počas celej záručnej doby. Prípadné reklamácie je Odberateľ povinný uplatniť u Dodávateľa písomne do 14 pracovných dní odo dňa, keď vadu zistil, najneskôr však do konca uplynutia záručnej doby. Pokiaľ je vada dôsledkom skutočnosti, o ktorej Dodávateľ v čase dodania Dodávky vedel alebo vedieť mal, neuplatňujú sa obmedzenia podľa predchádzajúcej vety. Pri uplatnení nároku na odstránenie vád je Dodávateľ povinný vady na vlastný účet odstrániť v primeranej lehote, najneskôr však do 14 dní od doručenia písomnej reklamácie, pokiaľ sa Zmluvné strany nedohodnú písomne inak. Po márnom uplynutí tejto lehoty sa vada bude považovať za neodstrániteľnú. Nárok na odstúpenie od Zmluvy je možné uplatniť aj len čiastočne čo do vadnej časti Dodávky. Nad to má Odberateľ právo opraviť alebo zabezpečiť opravu vady na náklady Dodávateľa.
	3. Dodávateľ je zodpovedný za všetky náklady (spojené najmä s likvidáciou, uskladnením, vytriedením, zmenami, poškodením náradia, prerušeniami, výrobnými výlukami, sťahovaním tovaru z obehu a administratívou) vynaložené Odberateľom v dôsledku vady Dodávky.
10. **OSOBITNÉ USTANOVENIA**
	1. Pri plnení Zmluvy sa Dodávateľ zaväzuje dodržiavať právne predpisy a plniť úlohy na úseku bezpečnosti a ochrany zdravia pri práci („**BOZP**“) a ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov („**PO**“) v sídle, priestoroch, objektoch a na pracoviskách Odberateľa, v ktorých sa bude plniť Zmluva, („**Pracovisko**“). Dodávateľ je povinný ochraňovať a zlepšovať stav životného prostredia vrátane všetkých jeho zložiek, najmä ovzdušia, vôd, hornín, pôdy a organizmov („**ŽP**“). Najmä je povinný predchádzať znečisťovaniu ŽP a poškodzovaniu ŽP a minimalizovať nepriaznivé dôsledky svojej činnosti pri plnení Zmluvy na ŽP. Dodávateľ preberá vo vzťahu k Odberateľovi plnú zodpovednosť za ekologickú ujmu, ktorú pri plnení Zmluvy spôsobí.
	2. Odberateľ je povinný odovzdať Dodávateľovi Pracovisko tak, aby Dodávateľ mohol riadne a včas plniť Zmluvu. O odovzdaní a prevzatí Pracoviska spíšu Zmluvné strany zápisnicu.V prípade, ak Dodávateľ začne plniť Zmluvu bez zápisničného prevzatia Pracoviska, má sa za to, že Pracovisko bolo Odberateľom odovzdané a Dodávateľom prevzaté riadne.
	3. Za vytvorenie podmienok na zaistenie BOZP, PO a ochrany ŽP, zabezpečenie a vybavenie Pracoviska na bezpečný výkon práce za účelom plnenia Zmluvy a dodržiavanie všeobecne záväzných právnych predpisov, ako aj technických noriem (aj keď nie sú všeobecne záväzné) pri plnení Zmluvy na Pracovisku zodpovedá v plnom rozsahu a výlučne Dodávateľ.
	4. Dodávateľ vyhlasuje, že bude vykonávať činnosť podľa Zmluvy výlučne takými fyzickými osobami, ktorých zdravotný stav, schopnosti, vek, kvalifikačné predpoklady a odborná spôsobilosť zodpovedajú činnosti podľa Zmluvy, a to podľa právnych predpisov a ostatných predpisov na zaistenie BOZP, a to bez ohľadu na jeho právny vzťah k uvedeným fyzickým osobám („**Zamestnanci**“). Zamestnancom sa na účely tohto článku rozumejú všetky fyzické osoby, ktoré sa budú podieľať na plnení Zmluvy, okrem zamestnancov Odberateľa, a to Dodávateľ, ak je fyzickou osobou, a jeho spolupracujúce osoby, jeho zamestnanci, jeho subdodávatelia, ak sú fyzickými osobami, a ich spolupracujúce osoby a ich zamestnanci
	5. Dodávateľ je povinný preukázateľne informovať Zamestnancov o nebezpečenstvách a ohrozeniach, ktoré sa pri plnení Zmluvy môžu vyskytnúť, a o výsledkoch posúdenia rizika, o preventívnych opatreniach a ochranných opatreniach, ktoré vykonal Dodávateľ na zaistenie BOZP, PO a ochrany ŽP a ktoré sa vzťahujú všeobecne na Zamestnancov a na nimi vykonávané práce na Pracovisku pri plnení Zmluvy, o opatreniach a postupe v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie, a preukázateľne ich poučiť o pokynoch na zaistenie BOZP, PO a ochrany ŽP platných pre Pracovisko („**Preškolenie**“).
	6. Prípadné nedostatky Pracoviska a informácií a pokynov poskytnutých Odberateľom je Dodávateľ povinný uplatniť písomne pred začatím plnenia Zmluvy, inak platí, že Pracovisko je náležite zabezpečené a vybavené na bezpečný výkon práce za účelom plnenia Zmluvy, a že plnenie povinností na úseku BOZP, PO a ochrany ŽP sa zo strany Odberateľa nevyžaduje. Dodávateľ je povinný písomne uplatňovať u Odberateľa nedostatky týkajúce sa BOZP, PO a ochrany ŽP, ktoré sa vyskytnú neskôr pri plnení Zmluvy, za odstránenie ktorých zodpovedá Odberateľ.
	7. Odberateľ vystaví Zamestnancom vstupné karty, ktoré ich budú oprávňovať na vstup a pohyb na Pracovisku v súlade s požiadavkami Odberateľa na plnenie Zmluvy. Za tým účelom je Dodávateľ povinný bez zbytočného odkladu po uzatvorení Zmluvy odovzdať Odberateľovi zoznam Zamestnancov a tento priebežne aktualizovať. V zozname je povinný uvádzať aj zamestnávateľov jednotlivých Zamestnancov. Za každé porušenie podmienok používania vstupných kariet na Pracovisku je Odberateľ oprávnený požadovať od Dodávateľa zmluvnú pokutu vo výške 100 € a za opakované porušenie vo výške 2 000 €. Po splnení Zmluvy je Dodávateľ povinný bez zbytočného odkladu vstupné karty vrátiť Odberateľovi. V prípade porušenia tejto povinnosti je Odberateľ oprávnený požadovať od Dodávateľa zmluvnú pokutu vo výške 67 € za každú nevrátenú vstupnú kartu.
	8. Odberateľ nie je povinný zabezpečovať Zamestnancom doprovod na Pracovisku.
	9. Zamestnanci nesmú na Pracovisku požívať alkoholické nápoje, omamné látky, psychotropné látky alebo prípravky a plniť Zmluvu pod ich vplyvom. Ďalej musia dodržiavať zákaz fajčenia a musia používať a nosiť osobné ochranné pracovné pomôcky a prostriedky.
	10. Dodávateľ je povinný ihneď oznámiť Odberateľovi vznik každého pracovného úrazu Zamestnanca, ku ktorému dôjde na Pracovisku.
	11. Ak pri plnení Zmluvy ide o činnosť so zvýšeným nebezpečenstvom vzniku požiaru, Dodávateľ je povinný postupovať tak, aby bola zabezpečená PO, najmä vydáva písomný pokyn na zabezpečenie PO a písomné povolenie na činnosť, ak sa vyžaduje, zriaďuje protipožiarnu asistenčnú hliadku a zabezpečuje plnenie jej úloh a odbornú prípravu a zabezpečuje potrebné množstvo vhodných druhov hasiacich prostriedkov.
	12. V rámci ochrany ŽP je Dodávateľ povinný predchádzať vzniku odpadov a s prípadnými odpadmi vznikajúcimi pri plnení Zmluvy je povinný nakladať alebo inak zaobchádzať v súlade s právnymi predpismi na úseku odpadového hospodárstva („**OH**“) tak, aby bol naplnený jeho účel.
	13. Ak pri plnení Zmluvy vznikne odpad, ktorý je stavebným odpadom, odpadom z vecí, ktoré nie sú vo vlastníctve Odberateľa (najmä z vecí vnesených na pracovisko Dodávateľom, vrátane obalov), alebo komunálnym odpadom, Dodávateľ je povinný plniť povinnosti držiteľa odpadu pre tieto odpady, pričom za plnenie týchto povinností zodpovedá v plnom rozsahu a výlučne Dodávateľ. So stavebnými odpadmi je Dodávateľ povinný nakladať podľa pokynov oddelenia ŽP Odberateľa, najmä zabezpečiť ich pred nežiaducim únikom, zabezpečiť ich odvoz na miesto zhodnotenia alebo zneškodnenia určené oddelením ŽP Odberateľa a potvrdenie o zhodnotení alebo zneškodnení odovzdať Odberateľovi (najmä vážne lístky). Inak sa za pôvodcu odpadu považuje Odberateľ, pričom pred vznikom tohto odpadu je Dodávateľ povinný oznámiť oddeleniu ŽP Odberateľa druh a predpokladané množstvo odpadu a Dodávateľ je povinný s odpadom nakladať podľa pokynov Odberateľa
	14. Dodávateľ je povinný na požiadanie Odberateľa preukázať splnenie svojich povinností na úseku BOZP, PO a ochrany a tvorby ŽP vrátane OH v lehote troch (3) pracovných dní odo dňa doručenia žiadosti Odberateľa, a to najmä predložením dokladov preukazujúcich Preškolenie, predložením oprávnení Zamestnancov na výkon činností podľa Zmluvy a predložením dokladov o určení bezpečných pracovných postupov pre činnosti vykonávané podľa Zmluvy.
	15. Dodávateľ zodpovedá Odberateľovi za všetky škody spôsobené porušením akejkoľvek povinnosti na úseku BOZP, PO a ochrany a tvorby ŽP vrátane OH. Za škodu sa na účely Zmluvy považujú aj sankcie (pokuty) uložené príslušnými štátnymi orgánmi a orgánmi verejnej správy za porušenie povinnosti na úseku BOZP, PO a ochrany a tvorby ŽP vrátane OH, ak tieto povinnosti podľa tohto článku zaťažovali Dodávateľa a nie Odberateľa, ktoré boli Odberateľovi uložené.
	16. Porušovanie pravidiel BOZP, PO a ochrany a tvorby ŽP vrátane OH zo strany Dodávateľa oprávňuje Odberateľa bez ďalšieho kedykoľvek od Zmluvy odstúpiť.
	17. Dodávateľ sa zaväzuje pri plnení Zmluvy a počas jej trvania dodržiavať zákaz nelegálneho zamestnávania v rozsahu stanovenom právnymi predpismi. Dodávateľ vyhlasuje, že neporušuje a počas trvania Zmluvy neporuší zákaz nelegálneho zamestnávania, a Odberateľ sa na toto vyhlásenie Dodávateľa spolieha. Dodávateľ sa zaväzuje nahradiť Odberateľovi všetku škodu, ktorá by mohla vzniknúť Odoberateľovi tým, že Odberateľ príjme od Dodávateľa prácu alebo službu podľa Zmluvy, ktorú mu Dodávateľ poskytne prostredníctvom fyzickej osoby, ktorú nelegálne zamestnáva alebo zamestná. Za škodu sa na účely tohto ustanovenia považujú aj pokuty, ktoré bude musieť Odberateľ zaplatiť za porušenie zákazu prijať prácu alebo službu, ktorú mu na základe Zmluvy dodá alebo poskytne Dodávateľ prostredníctvom fyzickej osoby, ktorú nelegálne zamestnáva alebo zamestná. Ustanovenie odseku 10.16 tohto článku sa použije primerane.
	18. Odberateľ je oprávnený požadovať od Dodávateľa zmluvnú pokutu vo výške 2 000 € za každé porušenie povinnosti podľa tohto článku, pokiaľ inú výšku zmluvných pokút nestanovuje odsek 10.7~~.~~
11. **PROTIKORUPČNÉ OPATRENIA**
	1. S cieľom zamedziť korupcii na úseku zmluvných vzťahov Odberateľ žiada od Dodávateľa, aby v akejkoľvek súvislosti s Dodávkou alebo so Zmluvou, vrátane štádia jej uzatvárania, plnenia, skončenia a prípadne jej vymáhania, aktívne prispel k napĺňaniu tohto cieľa implementáciou protikorupčných opatrení v zmysle tohto článku.
	2. **Zákaz korupcie.** Zmluvné strany sa zaväzujú, že v akejkoľvek súvislosti s Dodávkou a/alebo so Zmluvou oni, ich štatutárne orgány, členovia štatutárnych a iných orgánov, ich členovia, zamestnanci a spolupracujúce osoby, ich zástupcovia a ďalšie osoby konajúce v ich mene alebo za nich vrátane ich subdodávateľov nebudú konať tak, že by priamo alebo cez sprostredkovateľa pre seba alebo pre inú osobu prijali, žiadali alebo si dali sľúbiť úplatok na to, aby porušili svoje povinnosti vyplývajúce zo zamestnania, povolania, postavenia alebo funkcie alebo zneužili alebo umožnili zneužiť účasť na hospodárskej súťaži, alebo aby svojím vplyvom takto pôsobili na výkon zamestnania, povolania, postavenia alebo funkcie inej osoby, alebo za to, že už tak urobili, alebo že by priamo alebo cez sprostredkovateľa sľúbili, ponúkli alebo poskytli úplatok inému na to, aby porušil svoje povinnosti vyplývajúce zo zamestnania, povolania, postavenia alebo funkcie alebo zneužil alebo umožnil zneužiť účasť na hospodárskej súťaži, alebo za to, že bude svojím vplyvom takto pôsobiť na výkon zamestnania, povolania, postavenia alebo funkcie inej osoby, alebo za to, že už tak urobil, alebo z ktoréhokoľvek z týchto dôvodov priamo alebo cez sprostredkovateľa poskytli, ponúkli alebo sľúbili úplatok inej osobe, a to všetko aj v súvislosti s obstarávaním veci súkromného záujmu, a potvrdzujú, že nevedia o tom, že by došlo k porušeniu tohto ustanovenia. **Úplatkom** sa na účely tohto článku rozumie vec alebo iné plnenie majetkovej či nemajetkovej povahy, na ktoré nie je právny nárok. Za úplatok sa nepovažuje dar, ktorý nepresahuje bežné chápanie čestnej obchodnej praxe, je v súlade s dobrými mravmi súťaže, nie je spôsobilý privodiť ujmu iným súťažiteľom alebo spotrebiteľom a je primeraný okolnostiam, kedy predstavuje bežný prejav zdvorilosti alebo pohostinnosti, pokiaľ nemôže za žiadnych okolností v obdarovanom vzbudiť pocit zaviazanosti a ani podozrenie, že darca očakáva určité správanie alebo sa snaží darom ovplyvniť rozhodnutie obdarovaného; v prípade pochybností, či sú splnené podmienky pre to, aby sa určité plnenie považovalo za takýto dar, platí, že tieto podmienky splnené nie sú a jedná sa o úplatok. **Konaním** sa na účely tohto článku rozumie aj opomenutie takého konania, na ktoré je osoba podľa okolností a svojich pomerov povinná.
	3. **Oznamovacia povinnosť.** Zmluvné strany sa zaväzujú akékoľvek konanie zakázané podľa odseku 11.2 tohto článku alebo prípravu naň bez zbytočného odkladu potom, čo sa o ňom dozvedia, oznámiť orgánu činnému v trestnom konaní. Oznámenie je možné urobiť aj Odberateľovi spôsobom uvedeným na webovom sídle Odberateľa [Etický kódex | MHTH Teplárenský holding](https://www.mhth.sk/kariera/eticky-kodex) alebo mailom na antikorupcia@mhth.sk
	4. **Účtovná evidencia.** Dodávateľ sa zaväzuje, že všetky výnosy a príjmy získané v akejkoľvek súvislosti s Dodávkou alebo Zmluvou, všetky pohyby majetku v akejkoľvek súvislosti s Dodávkou alebo Zmluvou a všetky náklady a výdavky vynaložené v akejkoľvek súvislosti s Dodávkou alebo Zmluvou bude účtovne evidovať správne a úplne, že všetky účtovné záznamy, faktúry a iné dokumenty týkajúce sa uvedených účtovných prípadov budú verne odzrkadľovať charakter a množstvo uvedených účtovných prípadov a že žiadne plnenia neevidované v účtovnej evidencii nebudú realizované. Dodávateľ zároveň potvrdzuje, že nedošlo k porušeniu tohto ustanovenia.
	5. **Konflikt záujmov.** Zmluvné strany sa ďalej zaväzujú prijať opatrenia na systémové riešenie možného konfliktu záujmov, najmä transparentné a dokumentované oznamovanie možného konfliktu záujmov, vystúpenie dotknutej osoby z rozhodovacieho procesu a jej nahradenie osobou, u ktorej konflikt záujmov nie je prítomný.. **Konfliktom záujmu** sa na účely tohto článku rozumie situácia, keď by obchodný, finančný, rodinný, politický alebo osobný záujem mohol zasahovať do úsudku osôb pri výkone ich zamestnania, povolania, postavenia alebo funkcie.
	6. **Dotknuté osoby.** Dodávateľ sa zaväzuje, že povinnosti podľa odsekov 11.2 až 11.5 tohto článku uloží svojmu štatutárnemu orgánu, členom svojho štatutárneho a iných orgánov, svojim členom, zamestnancom a spolupracujúcim osobám, svojim zástupcom a ďalším osobám konajúcim v jeho mene alebo za neho vrátane svojich subdodávateľov, u ktorých identifikuje korupčné riziko alebo možnosť výskytu konfliktu záujmov postupom podľa odseku 11.7 tohto článku s prihliadnutím k úlohám, ktoré tá-ktorá osoba v danom prípade prevzala alebo prevezme, alebo ktoré sa podieľajú na plnení povinností podľa odseku 11.4 tohto článku. **Korupčným rizikom** sa na účely tohto článku rozumie príležitosť, pravdepodobnosť alebo možnosť konania zakázaného podľa odseku 11.2 tohto článku alebo existencia príčin alebo podmienok uľahčujúcich vznik situácie priaznivej pre konanie zakázané podľa odseku 11.2 tohto článku.
12. **CENA A PLATOBNÉ PODMIENKY**
	1. Cena dohodnutá v Zmluve je pevná a nemôže byť zmenená bez písomnej dohody oboch Zmluvných strán. Pokiaľ v Zmluve nie je uvedené inak, cena je bez dane z pridanej hodnoty („**DPH**“).
	2. Faktúra musí obsahovať všetky informácie obsiahnuté v Zmluve nevyhnutné pre identifikáciu a kontrolu Dodávky. Pokiaľ Odberateľ písomne neurčí inak, súhlasí s tým, že Dodávateľ bude zasielať Odberateľovi elektronickú faktúru na emailovú adresu faktury.mhth@mhth.sk vo formáte pdf, z adresy, ktorú Dodávateľ Odberateľovi vopred písomne oznámi. Dodávateľ musí zabezpečiť vierohodnosť pôvodu, neporušenosť obsahu a čitateľnosť faktúry od jej vydania do konca obdobia na uchovávanie faktúr. V prípade zasielania listinnej faktúry táto musí byť zaslaná na fakturačnú adresu uvedenú v Zmluve.
	3. Pokiaľ nie je uvedené v Zmluve inak, faktúra bude splatná spôsobom uvedeným vo faktúre a v lehote 30 dní odo dňa doručenia faktúry Odberateľovi, ak faktúra bude obsahovať všetky náležitosti v zmysle právnych predpisov a jej prílohou bude preberací protokol, resp. dodací list Dodávky potvrdený Odberateľom. Dodávateľ je oprávnený vystaviť faktúru po riadnom odovzdaní Dodávky Odberateľovi v súlade s článkom 5 ods. 5.4 Podmienok. Za deň úhrady sa považuje deň odpísania príslušnej čiastky z bankového účtu Odberateľa.
	4. V prípade námietok Odberateľa voči správnosti vystavenej faktúry je Odberateľ oprávnený (a) faktúru, ktorá má chybu vyplývajúcu z nesprávne uvedeného množstva alebo ceny, do 14 pracovných dní odo dňa jej doručenia Odberateľovi reklamovať u Dodávateľa spolu s vytknutím jej nesprávnosti, pričom Dodávateľ je povinný chybnú faktúru opraviť vyhotovením nového účtovného dokladu – faktúry, ktorý dopĺňa pôvodnú faktúru s tým, že tento doklad musí okrem povinných údajov obsahovať aj poradové číslo pôvodnej faktúry; alebo (b) faktúru, ktorá nespĺňa formálne náležitosti zákona č. 222/2004 Z. z. o dani z pridanej hodnoty v znení neskorších predpisov, vrátiť Dodávateľovi spolu s vytknutím jej nesprávnosti. V prípade oprávnených námietok uvedených vyššie v tomto odseku sa má za to, že faktúra nebola doručená Odberateľovi.
	5. V prípade reklamácie vád Dodávky až do vyriešenia reklamácie pre Zmluvné strany záväzným spôsobom (právoplatné ukončenie reklamačného konania) Odberateľ nie je v omeškaní s úhradou ceny za reklamovanú Dodávku alebo akúkoľvek jej časť.
	6. Dodávateľ nemôže postúpiť žiadne pohľadávky voči Odberateľovi na tretie osoby bez jeho predchádzajúceho písomného súhlasu.
13. **ZÁDRŽNÉ**
	1. Odberateľ je oprávnený zadržať časť ceny vo výške zodpovedajúcej DPH vyúčtovanej faktúrou v prípade, ak u Dodávateľa nastanú dôvody pre zrušenie registrácie pre DPH a/alebo Finančné riaditeľstvo Slovenskej republiky zverejní Dodávateľa v zozname osôb, u ktorých nastali dôvody pre zrušenie registrácie pre DPH, vedenom na portáli Finančnej správy Slovenskej republiky, a to až do času, keď Dodávateľ hodnoverným spôsobom preukáže Odberateľovi, že u neho tieto dôvody pominuli.
14. **RUČENIE ZA DPH**
	1. V prípade, ak Odberateľ zaplatí ako ručiteľ na základe rozhodnutia správcu dane DPH za Dodávateľa, osoby konajúce v čase uzatvorenia Zmluvy alebo akejkoľvek jej zmeny alebo dodatku k nej v mene Dodávateľa podpisom Zmluvy, jej zmeny alebo dodatku vyhlasujú Odberateľovi, že zaplatia Odberateľovi takto Odberateľom z titulu ručenia zaplatenú DPH za Dodávateľa v lehote do štrnástich (14) dní od doručenia výzvy Odberateľa týmto osobám na zaplatenie, ak Dodávateľ nezaplatí Odberateľovi takto Odberateľom z titulu ručenia za Dodávateľa zaplatenú DPH v lehote do štrnástich (14) dní od doručenia výzvy Odberateľa Dodávateľovi na jej zaplatenie. Rovnako je Odberateľ oprávnený jednostranne započítať proti akejkoľvek pohľadávke Dodávateľa voči Odberateľovi svoje prípadné pohľadávky voči Dodávateľovi, ktoré vznikli z titulu ručenia za DPH za Dodávateľa.
15. **SANKCIE**
	1. Odberateľ je oprávnený požadovať od Dodávateľa zmluvnú pokutu 100 € za prvé porušenie akejkoľvek povinnosti podľa Zmluvy a 2 000 € za opakované porušenie rovnakej povinnosti, pokiaľ inú výšku zmluvných pokút neustanovujú osobitné ustanovenia Podmienok.
	2. Zmluvné pokuty podľa Podmienok sú splatné na základe písomnej výzvy Odberateľa doručenej Dodávateľovi.
	3. Zaplatením akejkoľvek zmluvnej pokuty nie je dotknuté právo na náhradu škody spôsobenej porušením povinnosti, pre prípad porušenia ktorej bola dohodnutá; náhrada škody môže byť uplatňovaná Odberateľom voči Dodávateľovi v plnej výške.
	4. Odberateľ je oprávnený jednostranne započítať proti pohľadávke Dodávateľa voči nemu na zaplatenie ceny za Dodávku všetky svoje prípadné pohľadávky voči Dodávateľovi na zaplatenie zmluvných pokút podľa Podmienok.
16. **SPRACÚVANIE OSOBNÝCH ÚDAJOV**
	1. Oznámenie o spracúvaní osobných údajov Odberateľom v súvislosti s Dodávkou je k dispozícii na webovom sídle [www.mhth.sk](http://www.mhth.sk).
	2. V prípade, ak je pre účely Dodávky potrebné spracúvanie osobných údajov jednou Zmluvnou stranou pre druhú Zmluvnú stranu, práva a povinnosti Zmluvných strán sa spravujú dohodou o spracúvaní osobných údajov sprostredkovateľom, ktorú Zmluvné strany uzatvárajú osobitne.
	3. Pokiaľ nie je medzi Zmluvnými stranami uzatvorená dohoda o spracúvaní osobných údajov sprostredkovateľom, každá Zmluvná strana má postavenie samostatného prevádzkovateľa a je povinná samostatne plniť povinnosti podľa nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe týchto údajov, ktorým sa zrušuje smernica 95/46/ES (všeobecné nariadenie o ochrane údajov), zákona č. 18/2018 Z. z. o ochrane osobných údajov a o zmene a doplnení niektorých zákonov a ich vykonávacích a ďalších súvisiacich predpisov.
17. **KYBERNETICKÁ BEZPEČNOSŤ**
	1. Dodávateľ je povinný zachovávať mlčanlivosť o skutočnostiach, o ktorých sa dozvie v súvislosti s plnením Zmluvy a ktoré nie sú verejne známe, pokiaľ by sa mohli dotýkať oblasti kybernetickej bezpečnosti podľa zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov. V prípade pochybností platí, že skutočnosť sa dotýka oblasti kybernetickej bezpečnosti. Povinnosť zachovávať mlčanlivosť trvá aj po skončení Zmluvy. Zároveň je Dodávateľ povinný zabezpečiť, aby v rovnakom rozsahu dodržiavali povinnosť mlčanlivosti Zamestnanci, a to aj po zániku ich pracovnoprávneho vzťahu alebo obchodného vzťahu. Výnimky z tejto povinnosti upravuje zákon o kybernetickej bezpečnosti.
	2. Ak predmet Zmluvy priamo súvisí s prevádzkou sietí a informačných systémov pre Odberateľa, Dodávateľ je povinný uzatvoriť s Odberateľom dohodu o zabezpečení plnenia bezpečnostných opatrení a notifikačných povinností podľa zákona o kybernetickej bezpečnosti a plniť povinnosti z nej vyplývajúce počas celej doby trvania Zmluvy, uzatvorenie uvedenej dohody je podmienkou účinnosti Zmluvy a Zmluva automaticky zaniká ukončením uvedenej dohody.
18. **DÔVERNOSŤ**
	1. Všetky informácie poskytnuté Dodávateľovi Odberateľom podľa Zmluvy pre Dodávku, verejne nedostupné, zahŕňajúce dizajny, nákresy, opisy, špecifikácie, správy a softvéry spojené s plnením Dodávky, budú považované za dôverné a nemôžu byť prezradené tretej osobe bez predchádzajúceho písomného súhlasu Odberateľa. Dôvernosť musí byť udržiavaná počas plnenia Zmluvy a v období piatich rokov po tomto čase.
	2. Dodávateľ nesmie vyhotovovať obrazové snímky, zvukové alebo obrazové a zvukové záznamy na Pracovisku bez predchádzajúceho písomného súhlasu Odberateľa. Za Odberateľa je súhlas oprávnený udeliť predseda predstavenstva alebo člen predstavenstva.
19. **POISTENIE**
	1. Ak hodnota Zmluvy dosahuje sumu min 20.000 Eur bez DPH Dodávateľ je povinný zabezpečiť poistenie svojej zodpovednosti podľa Zmluvy u známej poisťovne, v súlade s podmienkami Odberateľa, a na prvú výzvu poskytnúť o tom dôkaz. Toto poistenie v žiadnom prípade neobmedzuje zodpovednosť Dodávateľa.
20. **VYNÁLEZY**
	1. Ak Zmluva zahŕňa vývojové alebo výskumné činnosti, vrátane strojárskych alebo dizajnérskych služieb, všetky informácie vyvinuté v priebehu jej plnenia budú patriť Odberateľovi a budú sa považovať za dôverné a za duševné vlastníctvo Odberateľa, či už patentované alebo nie, a Dodávateľ bude povinný spolupracovať pri vyhotovení akýchkoľvek dokumentov a uskutočnení iných krokov nevyhnutných alebo vhodných na patentovanie alebo inak docieliť alebo ochrániť prospech Odberateľa z vynájdených patentov, vyvinutých alebo uplatnených v praxi pri plnení Zmluvy. Ak Zmluva nezahŕňa vývojové alebo výskumné činnosti, ale príslušná Dodávka má byť vyrobená v súlade s nákresmi alebo špecifikáciami poskytnutými Odberateľom, Dodávateľ týmto udeľuje Odberateľovi neodvolateľnú neexkluzívnu, bezodplatnú licenciu pre Územie na neurčitý čas na využívanie, uskutočňovanie, užívanie a predaj akéhokoľvek zlepšenia v Dodávke, ktoré je vynájdené, vyvinuté alebo uplatnené v praxi Dodávateľom pri výrobe Dodávky podľa Zmluvy.
21. **ZVEREJNENIE**
	1. Dodávateľ berie na vedomie a súhlasí s tým, aby bola objednávka Odberateľa zverejnená na webovom sídle [www.mhth.sk](http://www.mhth.sk), a to v plnom rozsahu, vrátane príloh a prípadných dodatkov. Dodávateľ ďalej súhlasí so zverejňovaním faktúr, taktiež v plnom rozsahu..
22. **DORUČOVANIE**
	1. Výzva, oznámenie alebo akýkoľvek iný právny úkon („**Výzva**“) jednej Zmluvnej strany („**Odosielateľ**“) sa považuje za doručenú druhej Zmluvnej strane („**Adresát**“), ak bola uskutočnená na adresu Adresáta uvedenú v Zmluve, resp. na adresu, ktorú Adresát naposledy písomne oznámil Odosielateľovi. Výzva sa považuje za doručenú dňom, v ktorom Adresát Výzvu prevzal alebo odmietol prevziať, alebo na tretí deň odo dňa podania zásielky na pošte, ak sa uložená zásielka zaslaná na adresu podľa predchádzajúcej vety vrátila späť Odosielateľovi.
	2. Zmluvné strany sa zároveň zaväzujú oznamovať si navzájom akékoľvek zmeny údajov, ktoré sa ich týkajú a sú potrebné na prípadné vykonanie Výzvy, najmä všetky zmeny údajov týkajúcich sa uzavretej Zmluvy, zmenu, či zánik ich právnej subjektivity, adresu ich sídla, bydliska alebo miesta podnikania, bankového spojenia, vstup do konkurzného konania, reštrukturalizácie alebo likvidácie. Ak niektorá Zmluvná strana nesplní túto povinnosť, nebude oprávnená namietať, že neobdržala akúkoľvek Výzvu, a zároveň zodpovedá za akúkoľvek takto spôsobenú škodu.
23. **PÍSOMNÁ FORMA**
	1. Písomnou formou sa na účely Zmluvy a jej plnenia považuje aj
	e-mail zaslaný medzi e-mailovými adresami Zmluvných strán.
24. **ROZHODNÉ PRÁVO**
	1. Zmluva sa spravuje zákonmi Slovenskej republiky bez prihliadnutia ku kolíznym normám. Dohovor OSN o zmluvách o medzinárodnej kúpe tovaru sa nevzťahuje na Zmluvu ani žiadny obchod podľa Zmluvy. Právne vzťahy neupravené Zmluvou alebo Podmienkami, sa riadia ustanoveniami Obchodného zákonníka č. 513/1991 Zb. v znení neskorších predpisov a súvisiacimi predpismi.
25. **PRÁVOMOC**
	1. Súdy Slovenskej republiky majú výlučnú právomoc na rozhodovanie akýchkoľvek sporov týkajúcich sa Zmluvy.